Komisjoni määrus (EÜ) nr 1924/2000,

11. september 2000,

milles sätestatakse nõukogu määruse (EÜ) nr 104/2000 üksikasjalikud rakenduseeskirjad, mis käsitlevad kalandussektori tootjaorganisatsioonidele toodete kvaliteedi parandamiseks eritunnustuse andmist

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. detsembri 1999. aasta määrust (EÜ) nr 104/2000 kalandus- ja akvakultuuritooteturu ühise korralduse kohta, [1] eriti selle artikli 12 lõiget 5,

ning arvestades järgmist:

(1) Alates 1. jaanuarist 2001 nõukogu määrusi (EMÜ) nr 3759/92 [2] ja (EMÜ) nr 1772/82 [3] kehtetuks tunnistavas määruses (EÜ) nr 104/2000 on sätestatud, et tootjaorganisatsioonidele, kes rakendavad oma toodete kvaliteedi parandamise kava, võib anda eritunnustuse. Selles määruses kehtestatud eritunnustuse tingimusi on eelmise õigusraamistikuga võrreldes muudetud ning seega on kohane jõustada üksikasjalikud eeskirjad ja tunnistada kehtetuks seda teemat käsitlev praegu kehtiv määrus, nimelt komisjoni määrus (EMÜ) nr 2636/95. [4]

(2) On vaja määratleda akvakultuuritooted, mida kvaliteedi parandamise kava puudutab.

(3) Tuleks ette näha andmed, mida tootjaorganisatsioonid peavad esitama, ning liikmesriikide poolt eritunnustuse andmise ja kehtestuks tunnistamise või andmisest keeldumise korra teatavad tahud.

(4) Tuleb sätestada eritunnustuse kehtetuks tunnustamise või selle andmisest keeldumise tingimused.

(5) Käesolevas määruses sätestatud meetmed on kooskõlas kalandustooteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 104/2000 artikli 12 lõikes 1 osutatud akvakultuuritooted on nõukogu määruse (EÜ) nr 2792/1999 [5] III lisa lõike 2 lõigu 2 punktis a määratletud tooted.

Artikkel 2

Tootjaorganisatsioonid, kes taotlevad eritunnustust, edastavad liikmesriigi pädevatele asutustele järgmise teabe:

1. toodete loetelu, mida ta ise või tema liikmed turustavad kooskõlas organisatsiooni kehtestatud ühiste eeskirjadega ja mis kuuluvad toodete kvaliteedi parandamise kavasse;

2. nende toodete kvaliteedi parandamise kava üksikasjad; kavas on vähemalt järgmised andmed:

- meeldetuletus plaani eesmärkidest, mida on kirjeldatud määruse (EÜ) nr 104/2000 artikli 12 lõike 2 esimeses kahes taandes,

- meetmete kirjeldus, mida rakendatakse igas tootmis- ja turustamisetapis,

- kokkuvõte ettevalmistavatest uuringutest, milles pööratakse tähelepanu kõnealuste toodete olemasolevale kvaliteedistandardile, olemasoleva süsteemi puudustele ja kavandatavatele meetoditele nende puuduste vähendamiseks. Meetodid hõlmavad koolitust ning kohase tehnika ja oskusteabe kohaldamist;

3. alaline hindamis- ja kontrollisüsteem, mis tagab, et kavas ettenähtud eesmärgid saavutatakse;

4. kava elluviimise kolme aasta esialgne eelarve.

Artikkel 3

1. Liikmesriik edastab komisjonile tootjaorganisatsioonilt saadud kava täieliku koopia 30 päeva jooksul pärast kava kättesaamist.

2. Kui komisjon lükkab määruse (EÜ) nr 104/2000 artikli 12 lõikes 3 osutatud tähtaja jooksul kava tagasi, ei või liikmesriik kava esitanud tootjaorganisatsioonile eritunnustust anda. Kui komisjon nõuab kavasse muudatuste tegemist, võib asjaomane liikmesriik kava heaks kiita ja anda eritunnustuse, tingimusel et nõutud muudatused on tehtud.

3. Liikmesriik teatab tootjaorganisatsioonile oma otsusest kirjalikult hiljemalt 30 päeva jooksul pärast määruse (EÜ) nr 104/2000 artikli 12 lõikes 3 osutatud tähtaja möödumist. Kui eritunnustuse andmisest keeldutakse, põhjendab liikmesriik seda oma otsuses.

4. Kui eritunnustus kavatsetakse kehtetuks tunnistada, teeb liikmesriik selle kavatsuse koos kehtetuks tunnistamise põhjendustega tootjaorganisatsioonile teatavaks vähemalt kaks nädalalt enne eritunnustuse kehtetuks tunnistamist.

5. Liikmesriigid teatavad komisjonile kahe kuu jooksul kõikidest otsustest eritunnustuse andmise, kehtetuks tunnistamise või väljaandmisest keeldumise kohta ning kõikide kehtetuks tunnistamiste või väljaandmisest keeldumiste põhjustest.

Artikkel 4

1. Kui liikmesriik tunnistab mõne tootjaorganisatsiooni tunnustuse nõukogu määruse (EÜ) nr 104/2000 artikli 6 lõike 1 punkti b alusel kehtetuks, tunnistatakse kehtetuks ka nimetatud tootjaorganisatsioonile antud mis tahes eritunnustus.

2. Liikmesriigid võivad keelduda eritunnustuse andmisest või tunnistada selle kehtetuks järgmistel juhtudel:

a) tootjaorganisatsioon ei edasta liikmesriigile oma tegevuse järelevalveks vajalikku teavet; või

b) tootjaorganisatsioon ei täida oma kohustusi, mis tulenevad käesolevast määrusest või määruse (EÜ) nr 104/2000 artiklist 12.

3. Eritunnustus tunnistatakse kehtetuks viivitamata ja tagasiulatuvalt juhul, kui organisatsioon, kellele see on antud, on seda kasutanud või sellest kasu saanud pettuse teel. Niisugustel juhtudel nõuab liikmesriik tagasi määruse (EÜ) nr 2792/1999 artikli 15 lõike 1 punkti b alusel antud kogu abi.

Artikkel 5

Määrus (EÜ) nr 2636/95 tunnistatakse kehtetuks.

Artikkel 6

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Seda kohaldatakse alates 1. jaanuarist 2001.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 11. september 2000

Komisjoni nimel

komisjoni liige

Franz Fischler

[1] EÜT L 17, 21.1.2000, lk 22.

[2] EÜT L 388, 31.12.1992, lk 1.

[3] EÜT L 197, 6.7.1982, lk 1.

[4] EÜT L 271, 14.11.1995, lk 8.

[5] EÜT L 337, 30.12.1999, lk 10.

--------------------------------------------------